Diari Oficial de la Generalitat Valenciana


Sumari del DOGV 5773, del 29-05-2008 (2008/6658)

ORDE de 23 de maig de 2008, de la Conselleria de Sanitat, per la qual convoca ajudes de l'Agència Valenciana de Salut per a finançar investigacions i estudis aplicats de caràcter pràctic per a la millora de la salut mental a la Comunitat Valenciana que es facen durant l'any 2008, i n'establix les bases reguladores.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5773

Data del DOGV
:   29-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6658


Data del document
:   23-05-2008

Organisme emissor
:   Conselleria de Sanitat

Tipus de document
:   Ordre

Descriptors 

:   * Agència Valenciana de Salut
    * ajuda pública
    * política sanitària
    * malaltia mental
    * salut mental
    * suport econòmic

ORDE de 23 de maig de 2008, de la Conselleria de Sanitat, per la qual convoca ajudes de l'Agència Valenciana de Salut per a finançar investigacions i estudis aplicats de caràcter pràctic per a la millora de la salut mental a la Comunitat Valenciana que es facen durant l'any 2008, i n'establix les bases reguladores. [2008/6658]
La conselleria de Sanitat, a través de l'Agència Valenciana de Salut, dins de les línies prioritàries en matèria d'assistència sanitària en salut mental, i continuant amb la línia d'exercicis anteriors, pretén, per mitjà d'esta orde, impulsar la investigació, programes o estudis enfocats a la millora de la gestió assistencial en matèria de salut mental, que estiguen adaptats a les directrius recents marcades per l'Organització Mundial de la Salut (OMS) en el seu Pla d'Acció en Salut Mental per a Europa, emanat de la Conferència Ministerial de l'OMS, celebrada a Hèlsinki al gener de 2005, respecte a la implantació de polítiques d'investigació.
Per a això, s'ha establit en els pressupostos generals una línia específica d'investigació en esta matèria, a fi de finançar estes investigacions i estudis aplicats de caràcter pràctic per a la millora de la gestió assistencial en salut mental.
Per tot això, es convoquen les subvencions que s'indiquen a continuació, que es regixen per les normes específiques que contenen els annexos d'esta orde i, en la mesura que s'aplica, s'ajusten al que disposa la legislació específica, com ara la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991.
En l'actualitat, la publicació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, fa necessària l'elaboració d'esta orde respectant les noves exigències d'estes normes.
Per això, i fent ús de les facultats que em conferixen l'article 28 de la Llei 5/1983, de 30 de desembre, del Govern Valencià, l'article 47.11 del Text Refós de la Llei de la Hisenda Pública de la Generalitat Valenciana, i el Decret 7/2007, de 28 de juny, del president de la Generalitat, pel qual determina les conselleries en què s'organitza l'administració de la Generalitat,
ORDENE
Article 1. Objecte
Constituïx l'objecte d'esta orde convocar, en règim de publicitat, objectivitat i concurrència competitiva, les ajudes per a l'exercici 2008 que s'indiquen a continuació i aprovar les bases reguladores per què es regix esta convocatòria.
Esta orde s'aplica a les ajudes següents, que s'inclouen com a annex:
- Ajudes per al finançament d'investigacions i estudis aplicats de caràcter pràctic per a la millora de la salut mental (annex I).
Article 2. Finançament
Les ajudes que regula esta orde es fan durant l'any 2008, i són a càrrec de l'aplicació pressupostària 78.03.69.2311.671.60.6, codi de línia de subvenció T5861000, per un import total màxim de seixanta mil euros (60.000,00 €).
En compliment del que preveu l'article 47.11 del Text Refós de la Llei de la Hisenda Pública, i d'acord amb el que establix Llei de Pressupostos de la Generalitat per a l'any 2008, una orde de la conselleria de Sanitat ha de donar publicitat a l'import global màxim destinat a la concessió de les ajudes previstes en esta disposició.
Article 3. Sol·licitants i beneficiaris
3.1 Poden sol·licitar les ajudes que regula esta orde, com a investigadors responsables de l'execució cientificotècnica, les persones físiques que presten servicis en les institucions sanitàries, centres i servicis dependents de la conselleria de Sanitat o de l'Agència Valenciana de Salut.
3.2 També poden sol·licitar les ajudes el personal de plantilla de les universitats, organismes públics d'investigació i altres entitats públiques o privades que tinguen labor investigadora i que no tinguen finalitat lucrativa, situades en tots els casos a la Comunitat Valenciana.
3.3 S'entén per beneficiàries de les ajudes les institucions en què preste servicis l'investigador principal.
3.4 La persona investigadora principal i les col·laboradores dependents de la conselleria de Sanitat o de l'Agència Valenciana de Salut que tinguen un projecte beneficiat per estes ajudes seguixen en la mateixa situació administrativa que tenien abans de la concessió de l'ajuda.
3.5 No poden obtindre la condició de beneficiàries de les ajudes regulades en esta orde les persones o entitats que estiguen en alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.
Article 4. Incompatibilitats
Cada investigador només pot presentar, com a investigador principal, una sol·licitud. L'incompliment d'este requisit determina l'exclusió, que no es pot esmenar, de totes les sol·licituds en què el mateix investigador aparega com a investigador principal, i que no es valoren els projectes.
Article 5. Obligacions dels beneficiaris
Les obligacions dels beneficiaris de les ajudes són les següents:
a. Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.
b. Justificar el compliment dels requisits i condicions, i també la realització del projecte o activitat i el compliment de la finalitat que determinen la concessió de l'ajuda.
c. Sotmetre's a les actuacions de comprovació que fa l'òrgan que concedix les ajudes, i també qualssevol altres de comprovació i control financer que corresponen a la Intervenció General en relació amb les ajudes concedides, i aportar tota la informació que se li demane en l'exercici d'estes actuacions.
d. Comunicar a l'òrgan que concedix l'ajuda l'obtenció d'altres subvencions, ajudes, ingressos o recursos que financen totalment o parcialment l'activitat o projecte subvencionat. Esta comunicació s'ha de fer tan prompte com se sàpia i, en tots els casos, abans de la justificació de l'aplicació donada als fons percebuts.
e. Les altres previstes en l'article 14 de la Llei 38/2003, de 17 de novembre, General de Subvencions.
L'incompliment d'estes obligacions dóna lloc a l'exigència de les responsabilitats que corresponguen, d'acord amb la legislació.
Article 6. Despeses subvencionables
Les ajudes previstes en esta convocatòria s'han de destinar a cobrir les despeses següents, sempre que estiguen directament relacionades amb la realització del projecte i estiguen ben especificades en la sol·licitud:
a. Despeses de personal: costos ocasionats per la participació en el projecte de personal en règim de formació. No poden tindre vinculació de caràcter funcionarial, estatutari o contractual amb l'organisme sol·licitant.
b. Despeses d'adquisició de béns i contractació de servicis, que inclouen les compres de material fungible i la resta de despeses complementàries, ben justificades, necessàries per al projecte, com ara material bibliogràfic i contractació de servicis externs. En cap cas s'han d'incloure compres de material inventariable ni despeses per assistència a congressos.
c. Despeses de funcionament de les entitats beneficiàries necessàries per al desplegament del projecte. Esta quantitat no ha de superar el 15% del finançament total concedit al projecte.
Una vegada finalitzat el projecte, el material bibliogràfic (llibres, revistes i material gràfic) adquirit a càrrec de les ajudes concedides queda a disposició dels fons de la biblioteca del centre.
Article 7. Sol·licituds i documentació
7.1 Les sol·licituds s'han de presentar en els models normalitzats i les ha de subscriure l'investigador principal, que es responsabilitza de la realització del projecte.
7.2 Les sol·licituds han de comptar amb la conformitat del representant legal de l'organisme en què preste els seus servicis l'investigador principal. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria i que s'ajusta a la normativa del centre. Comporta, també, el compromís de donar suport a la realització correcta del projecte en el cas que resulte finançat.
Els models normalitzats estan disponibles en l'adreça d'Internet www.san.gva.es.
Amb la sol·licitud d'ajuda (model 1) s'ha de presentar la documentació següent:
1. Fotocòpia del document nacional d'identitat de l'investigador principal.
2. Declaració responsable d'altres subvencions a la investigació sol·licitades o concedides per al mateix projecte que es presenta o altres projectes actius en el moment de la presentació de la sol·licitud.
3. Declaració responsable de no estar l'entitat sol·licitant sotmesa a les prohibicions per a obtindre la condició de beneficiària establides en l'apartat 2 de l'article 13 de la Llei 38/2003, de 17 de novembre, General de Subvencions.
4. Curriculum vitae de la persona investigadora principal i de totes les persones col·laboradores del projecte segons el model normalitzat (model 2).
5. La memòria cientificotècnica del projecte segons el model normalitzat (model 3), que ha d'incloure, entre altres, el pressupost detallat que se sol·licita per a la realització del projecte i una llista de les persones que conformen el grup de treball amb les signatures de cada una.
6. L'informe de la comissió d'investigació o del responsable d'investigació del centre.
7.3 Amb la presentació en paper de les sol·licituds i tota la documentació enumerada, s'han d'adjuntar en suport informàtic els documents corresponents a la sol·licitud de l'ajuda, la memòria cientificotècnica del projecte i els currículums dels investigadors del grup d'investigació sol·licitant (models 1, 2 i 3). No s'admetrà la presentació d'esta documentació en models diferents dels que figuren al final d'esta orde.
7.4 Totes les sol·licituds de la mateixa entitat i per a la mateixa modalitat d'ajuda poden anar conjuntament en el mateix suport informàtic, com a carpetes diferents ben identificades amb el nom de l'investigador principal.
7.5 La signatura de l'investigador principal en la sol·licitud d'ajuda comporta la certificació que la informació presentada en suport informàtic i en paper és exactament la mateixa.
7.6 A més, la presentació de la sol·licitud comporta l'autorització perquè l'òrgan instructor obtinga de forma telemàtica l'acreditació d'estar al corrent del compliment de les obligacions tributàries i amb la Seguretat Social, en els termes establits en l'Orde de 30 de maig de 1996, de la conselleria d'Economia, Hisenda i Ocupació, i, en este cas, el sol·licitant no ha d'aportar la certificació emesa per l'Agència Estatal d'Administració Tributària, la conselleria d'Economia, Hisenda i Ocupació i el Registre General de la Seguretat Social. No obstant això, l'entitat sol·licitant pot denegar-hi expressament el consentiment per mitjà d'un escrit signat pel seu representant legal, i aleshores ha d'aportar les certificacions anteriors, i les que mencionen els articles 18 i següents del Reglament de la Llei General de Subvencions, aprovat mitjançant el Reial Decret 887/2006, de 21 de juliol.
7.7 També es pot demanar al sol·licitant qualsevol altra dada, document o informe complementari que siga necessari per a la resolució de l'expedient, i també l'acreditació dels requisits a què es referix la documentació administrativa.
Article 8. Lloc i termini de presentació
8.1 Les sol·licituds, adreçades a l'òrgan instructor encarregat de la tramitació de cada modalitat, es poden presentar en el Registre General de la conselleria de Sanitat, al carrer del Misser Mascó, 31, de València (46610), en els servicis territorials a Alacant (c/ Girona, 26, 03974), Castelló de la Plana (c/ Hort dels Corders,12, 12834) i València (Gran Via Ferran el Catòlic, 74, 46224), o de qualsevol altra de les maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8.2 Si s'envia per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el Reglament que regula la Prestació dels Servicis Postals, com a desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals: en un sobre obert, a fi que daten i segellen l'exemplar destinat a la conselleria de Sanitat abans de certificar-lo. Si la sol·licitud no està datada i segellada per l'oficina de correus, s'entén com a data vàlida de presentació la que aparega en l'entrada de registre de la conselleria de Sanitat.
8.3 El termini de presentació de sol·licituds acaba als 20 dies hàbils comptadors a partir de l'endemà de la publicació d'esta orde en el Diari Oficial de la Comunitat Valenciana.
Article 9. Ordenació i instrucció del procediment
9.1 L'òrgan instructor responsable de l'ordenació i instrucció del procediment de l'ajuda convocada, com especifica l'annex I, actua d'ofici i acorda totes les actuacions necessàries per a determinar, conéixer i comprovar les dades per les quals ha de pronunciar-se la resolució.
9.2 Rebudes les sol·licituds, les estudia, i també la documentació que s'hi adjunta. En el termini màxim de 20 dies hàbils, comptadors a partir de l'endemà de l'acabament del termini per a presentar les sol·licituds, l'òrgan instructor ha de publicar en els taulers d'anuncis de la seu central i de les direccions territorials de la conselleria de Sanitat, i també en la pàgina web de la conselleria, la llista provisional de sol·licituds admeses i excloses amb la indicació de les causes d'exclusió.
9.3 En la mateixa resolució provisional s'ha d'especificar el termini, no superior a 10 dies hàbils, perquè els interessats les sol·licituds dels quals hagen sigut excloses esmenen les faltes o aporten els documents preceptius, amb l'advertiment que, si no ho fan, es considera que desistixen de la sol·licitud, d'acord amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú.
9.4 En el termini màxim de 20 dies hàbils després de l'acabament del termini per a esmenar les errades detectades, l'òrgan instructor ha de publicar, per mitjà dels mateixos procediments esmentats més amunt, la llista definitiva de sol·licituds admeses i excloses per a avaluar-les.
9.5 L'avaluació i selecció de les sol·licituds s'ha de fer tenint en compte, exclusivament, la documentació aportada en la sol·licitud.
9.6 En qualsevol fase de la tramitació de l'expedient, a la vista de la documentació i de les obligacions que s'adquirisquen per la concessió de les ajudes, es pot demanar informes dels organismes i entitats que es crega oportú i efectuar les comprovacions necessàries sobre l'exactitud de tot allò.
Article 10. Valoració i proposta de resolució
10.1 La concessió de les ajudes es fa per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en l'annex.
10.2 Es constituïx una comissió avaluadora responsable de la valoració dels projectes i l'emissió d'un informe per a cada una de les modalitats d'ajudes convocades, la composició de la qual es detalla en l'annex I. Esta comissió, com a òrgan col·legiat, ha d'ajustar el funcionament al règim establit per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú. Per a la valoració dels aspectes cientificotècnics de les sol·licituds presentades, la comissió pot demanar l'assessorament de l'Agència Nacional d'Avaluació i Prospectiva (ANEP), o d'alguna altra comissió especialitzada.
10.3 L'òrgan instructor de cada una de les modalitats d'ajuda, a la vista de l'informe de la comissió avaluadora, formula una proposta de resolució provisional, que s'ha de publicar, amb la llista provisional de concessió, en la pàgina web de la conselleria de Sanitat. En esta resolució s'ha d'especificar el termini, no superior a 10 dies hàbils, per a al·legacions. Després de l'examen de les al·legacions adduïdes pels interessats, s'ha de formular una proposta de resolució definitiva, que indique la llista de sol·licitants per als quals es proposa la concessió i la quantia de l'ajuda de la investigació.
10.4 La proposta de resolució definitiva s'ha de notificar a les persones interessades que hagen sigut proposades com a beneficiàries. Se'ls ha d'enviar el document d'acceptació, que han de tornar ben omplit, amb el vistiplau del responsable del centre de treball, en el termini de 15 dies naturals comptador des de la data en què el reben, amb la documentació complementària que se'ls demane. Si alguna persona no la torna en este termini, s'entén que renuncia a l'ajuda.
Article 11. Resolució de concessió de les ajudes
Correspon a la directora general d'Assistència Sanitària, a proposta de l'òrgan instructor, dictar la resolució de la concessió de les ajudes, per delegació del conseller de Sanitat.
La resolució té els efectes i el contingut previstos en l'article 25 de la Llei 38/2003, de 17 de novembre, General de Subvencions, i s'ha de publicar en el Diari Oficial de la Comunitat Valenciana en el termini màxim de sis mesos. Si no hi ha cap resolució expressa en el termini establit, les sol·licituds s'entenden desestimades, sense perjuí del que es dispose quan es dicte la resolució.
Les sol·licituds que no resulten beneficiades poden arreplegar-les les persones interessades o una persona ben autoritzada, amb una sol·licitud a l'òrgan instructor encarregat de la tramitació de cada modalitat, durant els tres mesos següents a la publicació en el Diari Oficial de la Comunitat Valenciana de la resolució de la convocatòria. Transcorregut este termini, es destruïxen.
Article 12. Recursos
Contra les resolucions dictades en el procediment de concessió de la subvenció que esgoten la via administrativa es pot interposar un recurs contenciós administratiu en el termini de dos mesos, comptador des de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Pagament i justificació de les ajudes concedides
13.1 Les ajudes poden finançar totalment o parcialment el pressupost presentat per a l'execució del projecte. La quantia concedida es determina en cada cas segons els interessos de l'avaluació.
13.2 En el cas que l'ajuda es concedisca a un investigador d'un centre dependent de la conselleria de Sanitat o de l'Agència Valenciana de Salut, el pagament es pot fer d'una sola vegada, i es lliura a favor de la institució en què preste servicis l'investigador principal. El centre es compromet a la gestió dels fons i a la realització de les contractacions que facen falta, d'acord amb les normes que s'apliquen segons la seua naturalesa jurídica, en especial, l'article 31 de la Llei 38/2003, de 17 de novembre, General de Subvencions.
13.3 L'ordenació del pagament de les ajudes, en cas d'investigadors de centres no adscrits a la conselleria de Sanitat ni a l'Agència Valenciana de Salut, es fa d'acord amb els criteris que conté l'article 47.bis del Text Refós de la Llei de la Hisenda Pública Valenciana, en els termes següents:
a) Després de la concessió de l'ajuda, es lliura un 40% de l'import total de la quantitat assignada, si abans es justifiquen amb documents les despeses, per este import o un de superior, que siguen conseqüència de l'execució del projecte.
b) Un 20% més es paga després de l'aportació i comprovació de la documentació justificativa de l'aplicació correcta i efectiva, almenys, del 60% del total de les actuacions objecte de la subvenció.
c) El 40% restant el lliura la Generalitat Valenciana quan es justifique correctament la totalitat de la quantitat concedida.
13.4 En tots els casos, el pagament de les subvencions que regula esta orde pot fer-se d'una sola vegada, si abans es justifiquen les despeses efectuades per l'import total de la quantitat assignada.
13.5 El termini de presentació dels justificants de despeses requerits conclou el 29 de novembre de 2008. Les despeses que es presenten per a justificar les ajudes concedides s'han d'haver fet durant l'any 2008.
13.6 Comprovada la documentació que justifica les despeses, l'import dels es paga després de la certificació de conformitat estesa pel director general de l'òrgan instructor.
13.7 Els beneficiaris han d'enviar a l'òrgan instructor, durant el primer semestre de 2009, la memòria final del projecte, en la qual s'ha d'incloure un resum de la investigació i també les separates de publicacions o comunicacions a congressos, si n'hi ha.
13.8 En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda subvencionada per la conselleria de Sanitat, s'ha de consignar l'origen del finançament i se n'ha d'enviar un exemplar de la publicació a l'òrgan instructor, amb la menció del número d'expedient. També s'han d'enviar les publicacions que es produïsquen com a conseqüència de l'ajuda després de la presentació de la memòria.
Article 14. Concurrència d'ajudes
L'import de la subvenció regulada en esta orde en cap cas pot ser d'una quantia que, aïlladament, o en concurrència amb subvencions d'altres administracions públiques, o d'altres ens públics o privats, supere el cost de l'activitat del beneficiari.
Article 15. Pèrdua o minoració de l'ajuda
Totes les alteracions de les condicions tingudes en compte per a la concessió de l'ajuda i, en tots els casos, l'obtenció concurrent de subvencions atorgades per altres administracions públiques o ens públics o privats, poden donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
Igualment, l'incompliment per part del beneficiari dels requisits i les condicions que donen lloc a l'atorgament de la subvenció, i també la falta de justificació o la justificació insuficient de la subvenció concedida en el termini establit per a això, i també la concurrència d'altres causes de les que indiquen l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, que aprova el Reglament de la Llei General de Subvencions, donen lloc a la pèrdua del dret al cobrament total o parcial de la subvenció.
Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que els presentats per la persona interessada.
Article 16. Reintegrament de les subvencions
Per al reintegrament de les subvencions s'apliquen les normes que establixen els articles 36 i 37 de la Llei 38/2003, de 17 de novembre, General de Subvencions.
Article 17. Règim d'infraccions i sancions
El règim sancionador en la matèria regulada en esta orde és el que establix el títol IV de la Llei 38/2003, de 17 de novembre, General de Subvencions.
DISPOSICIÓ ADDICIONAL
Única
Esta convocatòria no cal notificar-la o comunicar-la a la Comissió Europea, no s'hi aplica l'apartat 1 de l'article 87 del Tractat Constitutiu de la Comunitat Europea, de 25 de març de 1957, perquè no té els requisits que conté esta norma, per tal com les subvencions previstes en esta orde no comporten avantatges econòmics per a empreses.
DISPOSICIONS FINALS
Primera
En tot allò que no regula esta orde, cal ajustar-se al que disposa la Llei de la Hisenda Pública de la Generalitat Valenciana, el text de la qual refós va ser aprovat pel Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions.
Segona
Esta orde té efecte a partir de l'endemà de la publicació en el Diari Oficial de la Comunitat Valenciana.
Tercera
Contra esta orde, que posa fi a la via administrativa, s'hi pot interposar un recurs contenciós administratiu en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
València, 23 de maig de 2008
El conseller de Sanitat,
MANUEL CERVERA TAULET
ANNEX I
Ajudes per al finançament d'investigacions i estudis aplicats de caràcter pràctic per a la millora de la salut mental
Primera. Objecte
L'objecte d'esta convocatòria és convocar ajudes per al finançament d'investigacions i estudis aplicats de caràcter pràctic per a la millora de la salut mental.
Segona. Activitats objecte de les ajudes
Els projectes han de versar sobre alguna de les línies o temes de prioritat d'investigació i desenvolupament sanitari, des de la perspectiva de l'avaluació de tecnologies sanitàries i pràctiques sanitàries basades en l'evidència que a continuació s'allisten:
- Estudis dirigits a patrons d'impulsivitat i la seua repercussió en les patologies mentals greus i la comorbiditat amb l'ús de drogues o altres substàncies addictives.
- Investigacions dirigides a l'actuació assistencial en l'àmbit de les patologies mentals greus resistents.
- La situació clínica que conduïx a la cronicitat de patologies mentals.
Els treballs han d'abordar de forma general els apartats que es detallen a continuació, i han de donar major o menor importància a cada un segons el tema proposat:
1. Definició de la intervenció i alternatives.
2. Anàlisi de la situació a la Comunitat Valenciana: utilització, variabilitat, consum i costos.
3. Indagació sistemàtica de l'evidència científica.
4. Recomanacions per a la pràctica sanitària, per a la gestió, la planificació sanitària i necessitats d'investigació i desenvolupament supletori identificades.
5. Desenvolupament de prototips i models organitzatius, per a la incorporació del coneixement sistemàtic de l'evidència al treball efectiu sanitari. Anàlisi de l'impacte organitzatiu i econòmic de les propostes.
Tercera. Òrgan instructor
L'òrgan instructor del procediment de concessió d'estes ajudes està representat pel Servici de Salut Mental de la Direcció General d'Assistència Sanitària de la conselleria de Sanitat, al qual correspon la realització de tots els actes d'instrucció necessaris per a la resolució del procediment. Les sol·licituds, amb la documentació que s'hi adjunta, s'han d'adreçar al Servici de Salut Mental de la Direcció General d'Assistència Sanitària, carrer Misser Mascó, 31, València 46178.
Quarta. Comissió i criteris d'avaluació
La comissió avaluadora d'esta modalitat d'ajuda està composta per:
- Presidenta: la directora general d'Assistència Sanitària o la persona que designe.
- Vocals: un representant de l'Àrea d'Assistència Sanitària i un representant de l'Àrea de Concerts i Tecnologia Sanitària.
- Secretari: un funcionari del Servici de Salut Mental de la Direcció General d'Assistència Sanitària.
Per a l'avaluació de les sol·licituds s'han de tindre en compte els criteris de valoració següents:
- Qualitat científica del projecte, experiència de l'equip investigador en l'àrea proposada i dotació d'infraestructura per a dur a terme el projecte de manera que el finançament sol·licitat es puga considerar com a complementari (60%).
- La rellevància de l'objecte d'investigació en relació amb les prioritats allistades en l'apartat segon d'este annex (10%).
- Impacte potencial sobre el foment de l'evidència científica en el treball sanitari a la Comunitat Valenciana (20%).
- Factibilitat i adequació del protocol, el pressupost i el calendari de treball als objectius que es proposen (5%).
- Caràcter multicèntric, cooperatiu i multidisciplinari del projecte (3%).
- Aspectes ètics considerats en el projecte (2%).